Det å velge en nettleser til langsiktig bruk er en svært personlig beslutning. Det avhenger av dine behov innenfor nettsikkerhet, personvern og tilgjengelighet. På den tekniske siden avhenger det også av hva maskinen din kan skilte med av prosessorytelse og arbeidsminne.
Hvis for eksempel personvern er det viktigste i ditt valg av nettleser, vil Firefox være et godt valg. Hvis du er vant til å bruke programvare og produkter fra Google, kan det være fornuftig å velge Chrome.
Personvern og hastighet er to av de største faktorene du bør ha i mente om du leter etter den beste nettleseren på markedet. Enkelte krever mange systemressurser, mens andre er fjærlette i drift. Noen nettlesere, gjerne de som støtter anonym surfing, tilbyr en hel rekke sikkerhetsverktøy som kan holde identiteten din skjult på nett, samt beskytte deg mot skadevare, mens andre tillater at informasjonskapsler og reklame får fritt leide på enheten din.